અમર ભટ્ટે મરીઝની ગઝલ,’જીંદગીને જીવવાની ફિલસૂફી સમજી લીધી’ ગૌરાંગ ઠાકરની ‘તમે બધાથી અલગ છો તેથી તમારું નોખું હું ધ્યાન રાખું છું’.ગની દહીંવાલાની ‘ન તો કંપ છે ધરાનો, ન તો હું ડગી ગયો છું’ તથા મનોજ ખંડેરિયાની, મુકેશ જોશીની ગઝલ ખૂબ સુંદર રીતે ગાઈ સંભળાવી. કીબોર્ડ,તબલાની જુગલબંધી પણ મઝાની રહી. હિમાલી વ્યાસે તેમના જાદૂઈ અવાજમા કવિ શ્રી લાલજી કાનપરિયાની ‘સાંજ પડી ઘર આવો બાલમ,પંથ ખડી,ઘર આવો બાલમ’ અને ન્યૂ જર્સીના ભાઈ શ્રી રથિન મહેતાના સ્વરાંકનમાં ભગવતીકુમાર શર્માની એક ગઝલ ગાઈ તો જાહન્વીબહેને ‘ફૂલ કેરા સ્પર્શથી દિલ હવે ઘબરાયછે’ અને ‘મિસ્કીન’ રાજેશ વ્યાસની ગઝલ ‘તારું કશું ન હોય તો છોડીને આવ તું. તારું જ બધું હોય તો છોડી બતાવ તું.. બેફામની ગઝલ ‘શું જલુ કે કોઈની જાહોજલાલી થાય છે, ને એ દશા એવી છે જ્યાંથી પાયમાલી થાય છે.’ અફલાતૂન ગાયું. આ બંને બહેનોએ વળી સાથે મળીને, આશિત દેસાઇનું સ્વરાંકન, જલન માતરીની ગઝલ ‘રહસ્યોના પડદાઓ પાડી તો જો..ખુદા છે કે નહિ હાક મારી તો જો. ગાયું ત્યારે શ્રોતાઓએ દાદ ઉપર દાદ આપી હતી. છેલ્લે અમરભાઈએ ઘાયલની “ટપકે છે લોહી આંખથી પાણીના સ્વાંગમાં,કાવ્યો મળી રહ્યા છે કહાણીના સ્વાંગમાં’ રજૂ કર્યું. આમ, ૮મી તારીખનો આખો દિવસ સાહિત્યમય, કાવ્યમય, ગઝલમય, સંગીતમય રહ્યો. જરાયે થાક વગર મઝાની ઉંઘ આવી ગઈ.